Action Max
Action Max — მესამე თაობის სახლის ვიდეო თამაშების კონსოლი, გამოცემული სათამაშოების მწარმოებელი ამერიკული კომპანია Worlds of Wonder-ის მიერ 1987 წელს. Action Max-ის ერთ-ერთი მთავარი განმასხვავებელი ნიშანი სხვა კონსოლებისგან იყო, ის რომ ის სათამაშო კარტრიჯის ნაცვლად გამოიყენებდა VHS ვიდეო კასეტას. აშშ-ის გარეთ გამოიცა შეზღუდული რაოდენობით. კონსოლზე VHS ვიდეო კასეტის გასაშვებად აუცილებელი იყო ვიდეომაგნიტაფონის ქონაც, რადგანაც თავად კონსოლს არ ჰქონდა ვიდეო კასეტის ჩასადები ბუდე და ტელევიზორს უკავშირდებოდა ვიდეომაგნიტაფონით. მას არ გააჩნდა ჯოისტიკის ან გეიმპადის მსგავსი შეყვანის მოწყობილობა და ძირითად კონტროლერად გამოიყენებდა სინათლის პისტოლეტს. ის მოიხმარდა HD401010-ის ცენტრალურ პროცესორს. კონსოლის თამაშების ბიბლიოთეკა მეტად ღარიბი აღმოჩნდა, საერთო ჯამში გამოვიდა 5 ერთეული: „38 Ambush Alley“, „Blue Thunder“, „Hydrosub: 2021“, „The Rescue of Pops Ghostly“, „Sonic Fury“, რომელთაგანაც ყველა შუტერის ჟანრის იყო და ყველას ერთნაირი გეიმპლეი ახასიათებდა. ამ ფაქტმა განაპირობა მისი ბაზარზე წარუმატებლობა. გამოსვლიდან ერთი წლის შემდეგ კომპანია Worlds of Wonder გაკოტრდა.